***Отговор на въпрос от Иван Иванов – народен представител от ПГ на БСП за България и Хамид Хамид – народен представител от ПГ на ДПС относно нарушения в ТП „ДГС Върбица“***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ИВАНОВ,**

**УВАЖАЕМИ ГОСПОДИН ХАМИД,**

В изпълнение на моя заповед от 8 март тази година и в изпълнение на заповед от същата дата на изпълнителния директор на Изпълнителната агенция по горите, на 8 и 9 март 2018 г. е извършена проверка на дейността на териториално поделение „Държавно горско стопанство Върбица“ от служители на министерството, агенцията и Североизточното държавно предприятие, Шумен.

Едни от основните констатации на проверката са:

***1. По финансови дейности***

Системата за двоен подпис се прилага при всички документи. Регистърът на контролните листове не се води редовно и не отговаря на изискванията на Инструкцията за реда и начина за осъществяване на предварителен контрол върху документите и действията, свързани с дейността по финансово управление и контрол в Североизточното държавно предприятие. Извършени са плащания по граждански договор, без да има отчитане на изпълнението и съставяне на предавателно-приемателни протоколи.

***2. По прилагане на Закона за горите и Закона за лова и опазване на дивеча***

Не е достатъчно мотивирано прекратяването на производството по три констативни протокола за 2017 г. за нарушения по Закона за горите.

Актосъставителите допускат грешки при съставянето на актове за установяването на административни нарушения, като в някои случаи е забавено предоставянето на допълнителна информация или отстраняването на пропуски.

Установени са нарушения при освидетелстването на сечища по **22** позволителни за сеч от 2017 г., свързани с неспазване на 30-дневния срок, определен в Закона за горите. През 2018 г. за **6** позволителни за сеч не са регистрирани съответните технологични планове, карнет-описи и сортиментни ведомости в информационната система на Изпълнителната агенция по горите. В някои карнет-описи не е дадено обяснение от маркиращите лесовъди относно превишения на маркираната маса в сравнение с предвидената за отсичане.

Допуснати са пропуски при установяването на нарушения по Закона за лова и опазване на дивеча и при попълването на реквизитите на съставения АУАН, като преписката не е изпратена до РДГ Шумен в нормативно установения срок.

Във връзка с констатациите от проверката на директора на стопанството е съставен акт за установяване на административно нарушение. По съставения акт от директора на РДГ Шумен е издадено и съответното наказателно постановление, с което на директора на ДГС „Върбица“ е наложено административно наказание.

През 2018 г. Регионална дирекция по горите Шумен е извършила проверки на **30** обекта за добив на дървесина в държавни горски територии, стопанисвани от ДГС Върбица. В началото на годината е констатирано, че за някои от подотделите, в информационната система на Изпълнителната агенция по горите не са регистрирани част от изискуемите документи. За тези и други пропуски са дадени предписания, които впоследствие са отстранени.

Регистърът на проведените сечи за 2017 и 2018 г. се води редовно и досиетата на насажденията съдържан изискуемите документи.

При теренните проверки на насаждения, в които се извършва сеч, не са констатирани нарушения, като в местата, където сечта е изведена, насажденията са в добро състояние.

Констатирано е също така, че са извършени описаните в съответния договор ремонтни дейности, свързани с почистване на засегнатата от свлачище част от пътното трасе на горски автомобилен път „Минерална вода – местност „Кольов гроб“.

**УВАЖАЕМИ НАРОДНИ ПРЕДСТАВИТЕЛИ,**

Искам да Ви уверя, че Североизточното държавно предприятие, РДГ Шумен, Изпълнителната агенция по горите и Министерството ще продължават да извършват периодични проверки с цел превенция и недопускане на нарушения в дейностите, извършвани от ДГС „Върбица“.

**БЛАГОДАРЯ ЗА ВНИМАНИЕТО!**