***Отговор на питане от Светла Бъчварова и Румен Георгиев – народни представители от ПГ на БСП за България относно държавната политика и готовност на Министерството на земеделието, храните и горите чрез Изпълнителната агенция „Борба с градушките“ за предотвратяване на щети на населението и на земеделските стопани***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ГЕОРГИЕВ,**

***1. Държавната политика и готовност на МЗХГ за осигуряване на необходимите ракети и други материални средства за предотвратяване на природното бедствие***

Активният сезон за борба с градушките за 2018 г. е открит на 24 април. В началото на сезона Агенцията разполагаше с **8 хил. 608** ракети. Началото на активния сезон по градозащита за 2018 г. се характеризира с висока честота и интензивност на градовите процеси. От 24 април до 28 май са проведени **101** активни противоградови въздействия, като са обработени **459** облачни клетки с **5 хил. 56** **ракети**. Въздействията са проведени в цялата защитавана територия, като най-много градоопасни облаци са регистрирани в Горнотракийската низина. По предварителни данни от комисиите на общинските служби по земеделие за щетите, нанесени от най-силния до момента щорм, развил се на 15 май в защитаваната територия (Монтана, Враца, Плевен) приведените към **100%** поразени от градушка площи са около **2 хил. дка,** което е **8 пъти по-малко** в сравнение с щетите извън защитата. Поради голямата интензивност на градоопасните процеси Агенцията е доставила на 22 май още **2 хил. ракети**, които да осигурят правилното и пълноценно провеждане на защитата от градушки. За тази цел чрез Министерство на земеделието, храните и горите се инициира процедура за одобряване на допълнителни средства, в размер **5 млн. 760 хил. лв.** за 2018 г., за закупуване на противоградови ракети. Другите материални средства за осъществяване на градозащитата – доплерови метеорологични радари, ракетни установки за изстрелване на противоградови ракети и друга противоградова техника, касаеща двата нови полигона и самолетния способ, са доставени.

***2. Осигурени средства за нормалната работа на полигоните на ИАБГ***

През 2018 г. Министерство на земеделието, храните и горите е осигурило необходимите средства за функционирането на Агенцията. Осигурени са средства за увеличаване на заплатите на служителите, съгласно споразумение, сключено между министерството, синдикатите и работещите в Агенцията. Предвидените в началото на 2018 г. средства за персонал по бюджета на ИАБГ са с **10%** повече в сравнение с предходната 2017 г. Увеличение е налице и в показателите за издръжка и за капиталови разходи. В момента тече процедура по изменение на Устройствения правилник на Агенцията, засягащо увеличението на числеността на персонала във връзка с откриването на двата нови полигона за борба с градушките.До настоящия момент Министерство на земеделието, храните и горите осигурява необходимото финансиране за закупуване на противоградови ракети и за плащания по договори, по които ИАБГ е страна като възложител за доставка на друга техника.

***3. Компенсиране на земеделски стопани , които са регистрирали щети от градушки***

С оглед на бързото овладяване на тежки ситуации в сектор „Земеделие“ и непрекъснатост на защитата на земеделските стопани при екстремни ситуации от метеорологичен характер, в съответствие със законодателството на ЕС в областта на държавните помощи се прилага схема на държавна помощ „Помощ за компенсиране на щетите по земеделските култури, причинени от неблагоприятни климатични събития, които могат да бъдат приравнени на природно бедствие“. Подпомагането се състои в директни помощи. Помощта е в размер до 80 % от действителните разходи за отглеждане на дадена култура през съответната стопанска година. Действителните разходи се изчисляват на база на технологични карти. Неблагоприятните климатични условия, за които се изплащат компенсации са слана, бури и градушка, заледяване, пороен и непрекъснат дъжд или тежко засушаване.

Условие за получаване на подпомагане е земеделският стопанин да притежава констативен протокол за 100% пропаднали площи, издаден от експертна комисия. Държавната помощ се намалява с 50%, освен ако се предоставя на земеделски стопани, които са сключили застраховки, покриващи минимум 50% от средногодишното им производство или свързаните с производството им доходи.

За насърчаване на земеделските стопани към доброволно застраховане на селскостопанска продукция се прилага „Помощ за съфинансиране на застрахователни премии при застраховане на селскостопанска продукция“. Подпомагането обхваща застраховане на следните видове култури: овощни-семкови, костилкови, ягодоплодни, черупкови, южни, десертно грозде; зеленчукови:полски; оранжерийни; етерично – маслени; тютюн. Максималният размер на подпомагане е до 65% от стойността на застрахователната премия

***4. Политиката на МЗХГ за реформи в сектора, с цел намаляване на загубите и щетите от градушки***

През последните години сме свидетели на промени в климата и зачестяване на неблагоприятните климатични явления, поява на градушки в райони, които до момента не са били засягани. Това налага необходимостта от преосмисляне на обхвата и методите за осъществяване на защитата в страната.Наложително е и преразглеждането на начина на финансиране на системата, доколкото той вече не отразява адекватно настъпилите през последните десетилетия обществени и икономически промени, особено след присъединяването на страната към Европейския съюз. В този контекст, предвиждаме цялостна реформа на градозащитата, както по отношение на присъщите за подобна дейност характеристики - обхват и методи за защита, така и на възникващите в процеса на осъществяването й обществени отношения.

**КОИ СА ОСНОВНИТЕ ЕЛЕМЕНТИ НА РЕФОРМАТА:**

***1. Промяна в обхвата на защитаваната територия***

Предлаганата реформа e насочена към осигуряване на пълно обхващане на територията на страната от система за противодействие на градушки. Това ще се постигне чрез разширяване и доуплътняване на сега действащата система за борба с градушките с ракетен способ *(разположена върху 1/3 от територията на страната*) и въвеждане на самолетен способ за останалата част от територията на страната. Използването на авиация ще даде възможност за защита не само на земеделски земи, но и на урбанизирани територии.

За реализацията на тези аспекти от реформата са предприети редица стъпки:

Извършени са инвестиции в оборудването и са предприети действия за изграждането до края на 2018 г. на **63** нови ракети площадки.

Закупени са **4** радара (от тях **2** вече са монтирани) за пълно радарно покритие на страната и прилагане на самолетен способ.

***2. Промяна в модела на финансиране***

Разширяването на обхвата на градозащитата и свързаното с това значително увеличение на средствата за осъществяване на дейността налага диверсификация на източниците на финансиране, като в него освен държавата, се предвижда и участие на земеделски производители и на застрахователни компании чрез плащане на задължителни вноски.

***3. Промяна в правно-организационната форма на управление на системата***

За управление на риска от градушки се предвижда да се създаде държавно предприятие по реда на чл. 62, ал. 3 от Търговския закон, като Изпълнителната агенция „Борба с градушките“ се влива него. Правно-организационната форма „държавно предприятие“ в най-голяма степен съответства на спецификата на дейността, която ще бъде осъществявана, както и на начина на финансирането й (*споделено финансиране между държавата и частния сектор*).

В тази връзка, екипът на Министерството на земеделието, храните и горите е разработил проект на закон, уреждащ въпросите около създаването и функционирането на новия модел за превенция срещу градушки. Пакетът от документи, включващ както проекта на закон, така и цялостна предварителна оценка на въздействието, вече е публикуван за обществено обсъждане.

**БЛАГОДАРЯ ЗА ВНИМАНИЕТО!**